Jaraꞌ kꞌij domingo.
Com jeꞌ discípulo necxibej quiꞌ chquewech aj Israel rmal raꞌ tak quemlon quiꞌ pjay y quetzꞌapin quechiꞌ.
Tak xoca akꞌaꞌ xekaja Jesús cuqꞌuin,
xpeꞌa chquecjol y cawra xbij chca:
—Quiꞌil tecꞌjeꞌa ewanm chwech Dios.
Tak xbitaja tzij rmal,
cꞌjaraꞌ xucꞌut chquewech prukꞌaꞌ ruqꞌuin prupox.
Congan xequicota j-eꞌ rdiscípulo tak xquetzꞌet che ktzij waꞌ jaꞌ Kajaw Jesús cꞌola cuqꞌuin.
Jesús xbij chic jmul:
—Quiꞌil tecꞌjeꞌa ewanm chwech Dios.
Nedtaꞌ xenrutak ta waweꞌ chwech ruchꞌlew y caraꞌ cꞌa quenban chewa ixix chkaꞌ,
quixnutak ela chnebnaꞌ nsamaj.
Tak xbitaja tzij rmal,
cꞌjaraꞌ xerxupuj y cawra xbij chca:
—Camic tecꞌluꞌ cꞌa Espíritu Santo.
Wnebij tzra jun wnak ncuytaja ril rumac ncuytaj cꞌaraꞌ,
o wnebij majoꞌn ncuytaj ta majoꞌn cꞌaraꞌ ncuytaj ta.
Per cꞌo jun chca e cbeljuj apóstol rubiꞌ Tomás,
yuꞌx nbixa tzra,
arjaꞌ majoꞌn tak xekaja Jesús cuqꞌuin jleꞌ chic discípulo.
Tak xekaja Tomás xbixa tzra cmal jleꞌ chic:
—Xkatzꞌet rwech Kajaw Jesús.
Per Tomás xbij:
—Jaraꞌ majoꞌn quennimaj ta che xcꞌastaja.
Wxtentzꞌet rpam rukꞌaꞌ je tkꞌala rmal claws y xtenmin rwáꞌnukꞌaꞌ chpam y xtencsaj nukꞌaꞌ prupox abar tkꞌal waꞌ chkaꞌ,
cꞌjaraꞌ xtennimaj.
Jun domingo chic quemlon chic quiꞌ jeꞌ discípulo chpam jay,
jun jaꞌ Tomás.
Tzꞌpala chijay per chek qꞌuenjlal xekaja Jesús,
xpeꞌa chquecjol y cawra xbij:
—Quiꞌil tecꞌjeꞌa ewanm chwech Dios.
Cꞌjaraꞌ xbij tzra Tomás:
—Tetzꞌtaꞌ mpaꞌ pnukꞌaꞌ y temnaꞌ rwáꞌakꞌaꞌ abar tkꞌal waꞌ.
Chkaꞌ temnaꞌ akꞌaꞌ pnupox.
Atet majoꞌn xnanimaj ta che xencꞌastaja per camic teykeꞌ cꞌa acꞌuꞌx wqꞌuin.
—Atet at Wajaw,
atet at neDios,
caraꞌ xbij Tomás.
Jesús xbij:
—Tomás,
atet cnatzꞌet camic rmal cꞌaraꞌ cnanimaj,
per más na nim quekꞌij jmajoꞌn nwech quetzꞌton ta y xeykeꞌa quecꞌuꞌx wqꞌuin.
Jesús qꞌuiy jeꞌ milagro xuban chquewech rdiscípulo je xkꞌalsbej riꞌ per jaraꞌ majoꞌn xentzꞌibaj ta chpam jawra libro.
Per jxentzꞌibaj chpam jawra libro ch-utz cꞌaraꞌ nenimaj jaꞌ Jesús che arjaꞌ Cristo,
Rlecꞌwal Dios,
y tak nenimaj nyataja chewa utzlaj cꞌaslemal je rxin junlic,
com jaraꞌ nyataja chka tak xjun kabnon ruqꞌuin.